གང་ཞིག་རྟོགས་ན་རང་དང་གཞན་གྱི་བསྟན་པའི་ཁྱད་པར་ཤེས།།མཁས་པའི་མདུན་སར་ངོ་མཚར་གཏམ་གྱི་རོལ་མོ་བསྒྲོག་ལ་དབང་།།ཡིད་འོང་གྲགས་པའི་བ་དན་གཟུར་གནས་སྐྱེ་བོས་སྒྲེང་བྱེད་པ།ཨེ་མ་གྲུབ་མཐའི་དེ་ཉིད་འབྱེད་ལ་སུ་ཞིག་བརྩོན་མི་བྱེད།།དེ་ལྟ་ན་ཡང་སྔོན་རབས་ཀྱི།།མཁས་པ་དུ་མས་གཏམ་འདི་ཉིད།།རྒྱ་ཆེར་གསལ་བར་མཛད་ཟིན་ཕྱིར།།གྲུབ་ཟིན་བསྒྲུབས་ལ་དགོས་པ་ཅི།།གལ་ཏེ་ལེགས་བཤད་གསར་བའི་རིན་ཆེན་ཚོགས།།ཕྱུར་བུར་སྤུངས་ཀྱང་ཚོང་དཔོན་ཕྱུག་པོ་ཡི།།དབྱིག་གི་སྙིང་པོ་དབུལ་བོའི་གྲོང་ཁྱེར་གྱི།།སྲང་བར་བཀྲམ་བཞིན་སུ་ལ་དོན་དུ་འགྱུར།།རྒྱ་བོད་མཁས་པའི་ལེགས་བཤད་གླེགས་བམ་ཀུན།།དངོས་པོའི་འདུ་ཤེས་ཙམ་གྱིས་ཁང་ཕུག་གི།དཔེ་ཁྲིའི་རྒྱན་དུ་ངལ་བསོའི་དུས་འདི་འདྲར།།བདག་ལྟ་སྙིང་ལས་ཆུང་ངུར་གཞོལ་ལ་སྤྲོ།།དེ་ཕྱིར་འདི་ནི་བརྗོད་བྱའི་ལུས།།ཁོ་ལག་རྫོགས་པ་མཚོན་པའི་ཆེད།།འཕགས་ཡུལ་གྲུབ་མཐའི་ཡན་ལག་མཆོག།ཉུང་ཙམ་སྟོན་པས་ཆོག་ཤེས་བགྱིས།།ཞེས་པའང་བར་སྐབས་ཀྱི་ཚིགས་སུ་བཅད་པའོ།།གྲུབ་མཐའ་ཐམས་ཅད་ཀྱི་ཁུངས་དང་འདོད་ཚུལ་སྟོན་པ་ལེགས་བཤད་ཤེལ་གྱི་མེ་ལོང་ལས།འཕགས་ཡུལ་དུ་ཕྱི་རོལ་པ་དང་རང་སྡེའི་གྲུབ་མཐའ་བྱུང་ཚུལ་བཤད་ཟིན་ཏོ།།།།